**Nekalan surmat** olivat Tampereen Nekalassa sijaitsevassa kerrostaloasunnossa 21. elokuuta 2007 tapahtunut Suomen oloissa poikkeuksellisen raaka ja ajallisesti pitkäkestoinen henkirikos.

Vuonna 1948 syntynyt mies ja tämän vuonna 1974 syntynyt poika saivat surmansa, kun heidän asuntoonsa tunkeuduttiin yöllä. Tunkeutujat riistivät asunnossa olleilta miehiltä hengen väkivalloin käyttäen apunaan muun muassa silityslautaa, suihkuletkua ja paistinpannua. Lisäksi heitä kuristettiin ja potkittiin ja heidän päänsä päälle hypittiin. Uhreja myös viillettiin ja pisteltiin puukolla, mattoveitsellä ja keittiöveitsellä. Ruumiinavauksessa vanhemmalla uhrilla todettiin 111 erillistä ulkoista vammaa. Nuoremmalla uhrilla ulkoisten vammojen määräksi kirjattiin 61 kappaletta. Tekijät varastivat asunnosta kymmenen euroa, pelikoneen ja DVD-pelin, digisovittimen, matkapuhelimen, lääkkeitä ja Tapio-viinapullon. Henkirikoksen jälkien peittelemiseksi yksi tekijöistä sytytti asunnon tuleen.

Teko oli ollut täysin sattumanvarainen, eikä tekijöiden ja uhrien välillä ollut aiempaa historiaa. Ennen asuntoon pääsemistä seurue oli häiriköinyt Tampereen Atomikylän alueella ja pyrkinyt väkivaltaisesti ainakin yhteen asuntoon siinä kuitenkaan onnistumatta. Tekijät olivat yhtä lukuun ottamatta tekohetkellä humalassa.

Markku Petteri Laitinen (s. 1986), Teemu Petteri Lappalainen (s. 1989), Juha Tapani Olkkola (s. 1988) ja Toni Artturi Välimaa (s. 1985) vangittiin teosta noin kuukauden kuluttua tapahtuneesta.

Tampereen käräjäoikeus käsitteli surmia 18. ja 21. tammikuuta ja antoi välituomion 4. helmikuuta 2008. Kaikki neljä lähetettiin sen jälkeen mielentilatutkimuksiin, joissa heidät todettiin syyntakeisiksi.

Elokuussa 2008 käräjäoikeus tuomitsi Laitisen kahdesta murhasta, törkeästä ryöstöstä ja tuhotyöstä elinkautiseen vankeuteen, Välimaan kahdesta murhasta ja törkeästä ryöstöstä elinkautiseen vankeuteen, Lappalaisen nuorena henkilönä tehdystä taposta, törkeästä pahoinpitelystä ja törkeästä ryöstöstä 7 vuoden ja 6 kuukauden vankeusrangaistukseen ja Olkkolan taposta, törkeästä pahoinpitelystä ja törkeästä ryöstöstä 7 vuoden ja 6 kuukauden vankeusrangaistukseen. Olkkolan kohdalla oikeus katsoi osuuden tekoon muita vähäisemmäksi.

Kesäkuussa 2009 Turun hovioikeus katsoi Lappalaisen syyllistyneen nuorena henkilönä tehtyyn murhaan ja kovensi rangaistusta yhdeksään vuoteen vankeutta. Muiden tuomiot pysyivät ennallaan.

Helsingin hovioikeus hyväksyi toisen tapauksesta elinkautiseen tuomitun miehen ehdonalaisanomuksen heinäkuussa 2021 ja asetti vapautumispäiväksi 15. maaliskuuta 2023.

Maaliskuussa 2024 Helsingin hovioikeus päätti myös toisen elinkautisen saaneen tuomitun vapauttamisesta ehdonalaiseen. Vapautumisajankohdaksi asetettiin joulukuu 2024.

Lähteet
-------

1. ↑  Nekalassa tapetut isä ja poika joutuivat uhreiksi luultavasti sattumalta *Helsingin Sanomat*.  13.12.2007.
2. ↑  Nekalan surmista pitkät vankeustuomiot *Helsingin Sanomat*.  19.8.2008.
3. ↑  Hovioikeus kovensi tuomiota Nekalan kaksoissurmasta *Iltalehti*.  16.6.2009.
4. ↑  Julmista murhista tuomittu elinkautisvanki pääsee vapaaksi – sattumalta uhreiksi joutuneesta isästä ja pojasta löytyi lähes 200 vammaa *MTV*.  7.7.2021. Viitattu 7.7.2021.
5. ↑  Miesjoukko kidutti isän ja pojan kuoliaaksi Tampereella – pian kaikki surmaajat ovat vapaalla jalalla *Ilta-Sanomat*.  1.3.2024. Viitattu 1.3.2024.